عمران خان سے سوال نمبر 70
پی ڈبلیو 35 میاں عمر ندیم کی گواہی کے مطابق آپ نے اپنے شریک ملزم ملک ریاض حسین کی ملی بھگت سےریاست پاکستان کے فنڈز  زمین کی قیمت کی وصولی کے اکاوئنٹ میں منتقل کرنے کا انتظام کیا ۔یہ بھی ثابت ہے کہ 03.12.2019 کو کابینہ کے اجلاس سے پہلے ہی رجسٹرار سپریم کورٹ آف پاکستان کے کھولے گئے اکاؤنٹ میں رقم منتقل کی گئی تھی۔  یہ بات بھی ثبوت میں ہے کہ آپ کے  مذکورہ  غیر قانونی اور بدنیتی پر مبنی عمل سے ریاست پاکستان کو 171.159 ملین برطانوی پائونڈ کا نقصان ہوا۔ آپ اس کے بارے میں کیا کہتے ہیں؟۔
جواب
یہ غلط ہے،پی ڈبلیو 35 کے شواہد میں یہ بات موجود ہے کہ  22.11.2019 کو برطانوی عدالت کی جانب سے مذکورہ اکاؤنٹس کو ڈی فریز کرنےاور ملک ریاض فیملی کا این سی اے کے ساتھ عدالت کے باہر تصفیہ ہونے کے بعد کھاتہ داروں کی ہدایت پر متعلقہ بینکوں نے رقم  سپریم کورٹ آف پاکستان کے اکاؤنٹ میں منتقل کی۔مورخہ  03.12.2019 کو کابینہ کے اجلاس سے پہلے جزوی فنڈز کی منتقلی میرے علم میں نہیں تھی۔ ریاست پاکستان کو کوئی نقصان نہیں پہنچا کیونکہ فنڈز ریاست پاکستان کے لیے نہیں تھے۔ تاہم استغاثہ  نے جن گواہوں کو ترک کیا انہیں بلایا جائے کیونکہ عدالتی گواہوں سے سب کچھ واضح ہو جائے گا۔

القادر ٹرسٹ ریفرنس میں سابق وزیر اعظم عمران خان کا 342کا بیان